《题来鹤轩为张佥宪作》
元代·胡奎

张君持节洪之都，左招洪崖右麻姑。仙人骐骥不可驭，何以得麻当庭除。

雪作衣裳丹作顶，戛然长鸣延素颈。夜榻时闻竹下声，午阶每弄花间影。

九重荡荡天门开，曾侍玉皇香案来。乃知君身有仙骨，地位清寒霜满台。

只今笼之往何处，为言携向英山去。我亦东归寻故丘，结巢愿托三珠树。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。